“นายกฯ” สั่งแยกกักตัวผีน้อยเกาหลีใต้กลุ่มเสี่ยงในพื้นที่ควบคุม 14 วัน สกัด “โควิด-19”!
“นายกฯ” สั่งแยกกักตัวผีน้อยเกาหลีใต้กลุ่มเสี่ยง ในพื้นที่ควบคุม 14 วันแม้ไม่มีไข้ สกัด “โควิด-19” ระบาด
“นายกฯ” สั่งแยกกักตัวผีน้อยเกาหลีใต้กลุ่มเสี่ยง ในพื้นที่ควบคุม 14 วันแม้ไม่มีไข้ สกัด “โควิด-19” ระบาด
4 มี.ค. 2563

พล.อ.ประยุทธ์ จันทรโอชา นายกรัฐมนตรี และรมว.กลาโหม แถลงภายหลังการประชุมวาระเร่งด่วนเรื่องมาตรการรองรับกลุ่มผู้ประสงค์เดินทางกลับจากประเทศเกาหลีใต้ โดยระบุว่า แรงงานไทยจากเมืองแทกู และเมืองคยองซัน หากเดินทางกลับมาต้องถูกแยกกักตัวในพื้นที่ควบคุม 14 วันแม้ไม่พบว่ามีไข้ เนื่องจากเป็นพื้นที่แพร่ระบาดอย่างรุนแรง ส่วนผู้ที่มาจากเมืองอื่นให้กลับไปกักตัวเอง ณ ภูมิลำเนาได้
 “2 เมืองนี้เข้ามาแล้ว เขาต้องถูกควบคุม ไม่มีการควบคุมที่บ้าน จะมีพื้นที่ควบคุม มีแพทย์เข้าดูแล” พล.อ.ประยุทธ์ กล่าว
พล.อ.ประยุทธ์ กล่าวว่า การเดินทางกลับมาของแรงงานไทยคงไม่ใช่การกลับมารอบเดียว 5,000 คน แต่เป็นการทยอยกลับมา และผ่านการตรวจตามขั้นตอนอย่างเข้มงวด ซึ่งมีจุดคัดกรองทั้งสนามบิน ด่านตรวจชายแดน และท่าเรือ ส่วนสถานที่ควบคุมโรคของแรงงานไทยที่จะกลับจากเกาหลีใต้จะใช้พื้นที่ทหารหรือไม่ พล.อ.ประยุทธ์ ระบุว่า กำลังเตรียมการอยู่ แต่ท้ายที่สุดคิดไม่ออกก็บอกทหาร
โดยในวันนี้ได้มีการตั้งศูนย์บริหารจัดการโรคโควิด-19 ที่ทำเนียบรัฐบาล ซึ่งจะดูแลเรื่องนโยบาย การสั่งการไปยังหน่วยงานที่เกี่ยวข้อง เตรียมความพร้อมยกระดับหากมีสถานการณ์มากกว่านี้ จากที่กระทรวงสาธารณสุขใช้ พ.ร.บ.โรคติดต่อ อยู่ในขณะนี้ ย้ำว่าที่ผ่านมารัฐบาลมีมาตรการดูแลมากพอสมควร จะเห็นได้จากสถิติผู้ติดเชื้ออยู่อันดับที่ 17 จาก 75 ประเทศ
ส่วนปัญหาการขาดแคลนหน้ากากอนามัย พล.อ.ประยุทธ์ เผยว่า จะมีการตรวจสอบไปยังร้านค้า เพื่อย้อนกลับไปดูว่าสั่งสินค้าจากแหล่งใด เพื่อจะตรวจสอบสาเหตุว่าทำไมการนำหน้ากากอนามัยมาจำหน่ายไม่เพียงพอ หรือบางแห่งไม่มีหน้ากากอนามัยจำหน่ายเลย
อย่างไรก็ตาม จากข้อมูลพบว่า ปริมาณหน้ากากอนามัยที่ผลิตได้ต่อวันกว่า 1 ล้านชิ้น แบ่งให้กระทรวงสาธารณสุข เพื่อนำไปแจกจ่ายให้บุคลากรทางการแพทย์ตามโรงพยาบาลต่างๆ อีกส่วนนำไปจำหน่ายในร้านค้าขององค์การเภสัช รวมแล้วประมาณ 3 แสนชิ้นต่อวัน พร้อมตั้งข้อสังเกตว่าที่เหลือประมาณ 7 แสนชิ้นต่อวันหายไปอย่างไร ต้องตรวจสอบว่าส่งไปจำหน่ายที่ใดบ้าง มีการกักตุนหรือไม่ หรือลักลอบนำส่งไปขายยังต่างประเทศ
ทั้งนี้ จะพยายามควบคุมราคาหน้ากากอนามัยให้อยู่ชิ้นละ 2.50 บาท แต่ต้องยอมรับว่าวัสดุที่ใช้ผลิต ต้องนำเข้าจากต่างประเทศ ซึ่งมาจาก จีน ไต้หวัน อินโดนีเซีย ที่ขณะนี้มีการลดนำเข้าเนื่องจากทุกประเทศก็มีความต้องการใช้ป้องกันโรค จึงได้สั่งการให้คณะกรรมการส่งเสริมการลงทุน (บีโอไอ) พิจารณาถึงความเป็นไปได้ในการเตรียมขยายโรงงาน หาวัตถุต้นทุนว่าจะผลิตเองได้หรือไม่
พล.อ.ประยุทธ์ ยังกล่าวอีกว่า จะต้องมีการปรับงบประมาณบางส่วนมาดูแลผู้ได้รับผลกระทบ รวมถึงด้านเศรษฐกิจ ขอให้เข้าใจรัฐบาล ที่ผ่านมารับฟังความเห็นมาตลอด สิ่งสำคัญข้อมูลข้อเท็จจริงให้ครบถ้วน อย่าตัดตอนคำพูดของตนเองและนำไปลงโซเชียล พร้อมขอเตือนผู้กระทำความผิดผ่านโซเชียลลงข้อมูลบิดเบือนไม่เป็นไปตามข้อเท็จจริง จะมีโทษรุนแรง และไม่อยากให้ใครมีคดีทั้งสิ้น อยากให้บ้านเมืองสงบสุข
ขณะที่ทางด้าน นพ.สุวรรณชัย วัฒนายิ่งเจริญชัย อธิบดีกรมควบคุมโรค กระทรวงสาธารณสุข (สธ.) เปิดเผยว่า กระทรวงสาธารณสุขได้ประสานงานกับกระทรวงการต่างประเทศเพื่อจัดการให้แรงงานไทยจากเกาหลีทยอยกันเดินทางกลับ ไม่ให้เดินทางมาพร้อมกัน เพื่อให้สามารถบริหารจัดการได้ง่ายขึ้น
โดยจะมีการคัดกรองอย่างเข้มข้น หากพบกว่ามีไข้ก็จะแยกตัวนำส่งโรงพยาบาลทันที และหากเป็นผู้ที่เดินทางมาจากสองเมืองที่มีการแพร่ระบาดอย่างหนักก็จะแยกออกไปกักตัวในสถานที่ที่ทางการจัดไว้เป็นเวลา 14 วัน ส่วนผู้ที่มาจากเมืองอื่นๆ ก็จะให้เดินทางกลับไปกักตัวเอง ณ ภูมิลำเนาเป็นเวลา 14 วันเช่นกัน